04/03/2020 | Administración LocalProvincial
Deputación Provincial da Coruña
Servizo de Planificación e Xestión de Recursos Humanos. Sección de Planificación de Recursos Humanos
Bases para elaboración de listas de persoal temporal para postos de oficial de imprenta-diseñador gráfico (B)

ANUNCIO Resolución 7651/2020 do 28/02/2020 pola que se convoca o proceso selectivo para elaborar unha lista de persoal funcionario interino e/ou laboral temporal para postos de oficial de imprenta diseñador gráfico Por resolución número 7651, do 28 de febreiro de 2020, que se transcribe a continuación, o presidente da Deputación Provincial da Coruña, D. Lucinio Juric Solanilla, resolveu convocar o proceso selectivo para elaborar unha lista de persoal temporal para postos de oficial de imprenta diseñador gráfico (subgrupo B): “Visto o expediente relativo á convocatoria do procedemento para elaborar unha lista de aspirantes para a selección de persoal funcionario interino e/ou persoal laboral temporal para postos de oficial de imprenta deseñador gráfico (subgrupo B) de administración especial no que se acreditan os seguintes I.–ANTECEDENTES I.1.–Non existindo lista de persoal temporal para postos de oficial de imprenta deseñador gráfico, de administración especial (subgrupo B), é preciso convocar un proceso selectivo do que resulte unha lista para a cobertura interina destes postos, cando non sexa posible o seu desempeño por funcionarios de carreira. I.2.–O procedemento vixente nesta Deputación para a selección de persoal temporal está contido no Regulamento aprobado ao efecto, que establece o procedemento de elaboración das listas de aspirantes correspondentes, de conformidade coas bases que rexerán a convocatoria pública de cada proceso selectivo. II.–FUNDAMENTOS DE DEREITO O Regulamento da selección de persoal funcionario interino e laboral temporal desta Deputación, en canto se refire ao procedemento para a selección mediante o sistema de listas. De conformidade coa normativa citada e demáis concordante e de aplicación e ao abeiro do artigo 34 da Lei 7/1985, do 2 de abril, de bases de réxime local, RESOLVO: Convocar un proceso selectivo para elaborar unha lista de persoal temporal para posibles nomeamentos como persoal funcionario interino e/ou personal laboral temporal para postos de oficial de imprenta deseñador gráfico (subgrupo B), que se rexerá polas Bases aprobadas ao efecto pola Xunta de Goberno do 21 de febreiro de 2020. Bases para elaborar unha lista para a selección de persoal funcionario interino e/ou laboral temporal, para postos de oficial de imprenta deseñador gráfico (subgrupo B, escala de administración especial, subescala técnica, clase técnicos facultativos) e dispoñer a súa publicación no Boletín Oficial da Provincia: O obxecto deste proceso selectivo é a elaboración dunha lista de persoal temporal para postos de oficial de imprenta deseñador gráfico, cando por razóns de necesidade e urxencia sexa preciso o nomeamento de persoal interino cando se dean algunhas das circunstancias recollidas para estes supostos na lexislación vixente.1. Requisitos das persoas aspirantes.1.1. Para ser admitidas ao proceso selectivo as persoas aspirantes deberán reunir os seguintes requisitos: a) Ter a nacionalidade española ou ter a nacionalidade doutro Estado membro da Unión Europea ou de calquera outro dos Estados aos cales, en virtude dos tratados internacionais realizados pola Unión Europea e ratificados por España, sexa de aplicación a libre circulación de traballadores e traballadoras. Tamén poderán participar as persoas, calquera que sexa a súa nacionalidade, descendentes de persoas que posúan a nacionalidade española ou doutros Estados membros da Unión Europea, sempre que sexan menores de vinte e un anos ou maiores da devandita idade dependentes. Tamén poderán participar as persoas, calquera que sexa a súa nacionalidade, que sexan cónxuxes de persoas que posúan a nacionalidade española ou doutros Estados membros da Unión Europea, sempre que non estean separadas de dereito. Así mesmo, poderán participar as persoas, calquera que sexa a súa nacionalidade, descendentes do cónxuxe non separado/a de dereito de persoas que posúan a nacionalidade española ou doutros Estados membros da Unión Europea, sempre que sexan menores de vinte e un anos ou maiores da devandita idade dependentes. b) Posuír capacidade funcional para o desempeño das tarefas do posto. c) Ter feitos os dezaseis anos e non exceder, no seu caso, a idade máxima de xubilación forzosa. c) Non ter sido separado/a, mediante expediente disciplinario, do servizo de ningunha Administración pública ou dos órganos constitucionais ou estatutarios das comunidades autónomas, nin atoparse na situación de inhabilitación absoluta ou especial para o desempeño de empregos ou cargos públicos por resolución xudicial, cando se trate de acceder ao corpo ou escala de persoal funcionario do cal a persoa foi separada ou inhabilitada. No caso de nacionais doutros estados, non estar inhabilitado/a ou en situación equivalente, nin ter sido sometido a sanción disciplinaria ou equivalente que impida no Estado de procedencia o acceso ao emprego público nos termos anteriores. d) Estar en posesión dalgún dos seguintes títulos: – Técnico/a superior na familia profesional de artes gráficas.1.2. Todos os requisitos establecidos na base 1.1. deberán posuírse no día da finalización do prazo de presentación de solicitudes, manterse durante todo o proceso de selección e acreditar o seu cumprimento como requisito previo imprescindible para poder ser nomeado, no seu caso, funcionario interino.2. Solicitudes e prazo de presentación.2.1. As persoas interesadas en participar no proceso selectivo deberán achegar a súa solicitude debidamente cuberta dentro do prazo de vinte días naturais contados a partir do seguinte ao da publicación do anuncio da convocatoria no BOP no modelo oficial que figura ao final destas bases e que tamén se facilitará por esta Deputación Provincial, no Rexistro Xeral, no Servizo de Planificación e Xestión de Recursos Humanos e na seguinte páxina web: https://www.dacoruna. gal/recursos-humanos/documentos As ditas solicitudes dirixiranse ao Presidente da Deputación Provincial da Coruña e presentaranse de forma telemática a través da sede electrónica da Deputación Provincial da Coruña na dirección sede. dacoruna. gal ou ben presencialmente no Rexistro Xeral da Deputación da Coruña ou demáis lugares previstos no artigo 16 da Lei 39/2015, do 1 de outubro, do procedemento administrativo común das administracións públicas. Para inscribirse neste proceso selectivo é necesario pagar unha taxa por dereitos de exame de 10 euros, de acordo co establecido na Ordenanza Fiscal n.º 3 da Deputación da Coruña. Aplícase un réxime de exención do 100 por cento aos membros de familias numerosas clasificadas na categoría especial e unha bonificación do 50 por cento para os da categoría xeral. Estes beneficios fiscais deberán ser solicitados expresamente polo suxeito pasivo no momento de presentación da solicitude para tomar parte nas probas selectivas. A estes efectos, deberán achegar, xunto coa solicitude, documentación xustificativa da súa condición de membro de familia numerosa e da categoría na que se clasifique na correspondente data do pagamento, no caso de non autorizar a súa consulta. A falta de pagamento ou insuficiencia da taxa no caso de que o candidato non reúna os requisitos para ter dereito á exención ou redución do pago, suporá a exclusión do proceso selectivo. Para a devolución da taxa abonada, as persoas aspirantes deberán figurar como excluídas nas listaxes definitivas e seguir o procedemento que se sinale na resolución pola que se aproben. Non procederá a devolución do importe abonado en concepto de dereitos de exame nos casos en que as persoas admitidas renuncien a participar no proceso. A non presentación da solicitude en tempo e forma suporá a exclusión da persoa aspirante.2.2. Os datos persoais obtidos neste procedemento serán tratados, na súa condición de responsable, pola Deputación da Coruña coa finalidade de levar a cabo a tramitación administrativa que derive da xestión deste procedemento. O tratamento dos datos baséase no cumprimento dunha misión de interese público. Con todo, determinados tratamentos poderán fundamentarse no consentimento das persoas interesadas. Os datos serán comunicados ás administracións públicas no exercicio das súas competencias, cando sexa necesario para a tramitación e resolución dos seus procedementos ou por obriga legal. As persoas interesadas poderán exercer os dereitos de acceso, rectificación, supresión, oposición, limitación ao tratamento e portabilidade dos datos a través da sede electrónica da Deputación da Coruña ou presencialmente nos lugares e rexistros establecidos na normativa reguladora do procedemento administrativo común. Para facilitar o exercicio dos dereitos, a Deputación pon ao seu dispor un modelo de solicitude (https://www.dacoruna. gal/documentacion/impresos-oficiais). 2.3. Ao abeiro do disposto no artigo 28 da Lei 39/2015, do 1 de outubro, do procedemento administrativo común das administracións públicas, os datos incluidos nas solicitudes dos aspirantes, en canto á titulación oficial requirida e a súa condición de membro de familia numerosa de categoría xeral ou especial, serán consultados, previa autorización, para a súa verificación polo Servizo de Ordenación e Xestión de Recursos Humanos da Deputación Provincial da Coruña mediante acceso electrónico ás bases de datos das Administracións públicas competentes. No caso de que as persoas interesadas non autoricen esta consulta na casilla correspondente, deberán achegar xunto coa solicitude a documentación acreditativa.2.4. A solicitude presentarase coa seguinte documentación:  Copia sinxela do documento nacional de identidade ou documento de identificación de estranxeiro.  Copia sinxela do documento que acredite a titulación requirida, se non autoriza a consulta.  No caso de persoas con discapacidade, copia simple do certificado de discapacidade en grao igual ou superior ao 33 por cento emitido polo órgano competente.  Copia sinxela do certificado que acredite ter obtido o Celga 4 de galego ou ter superado o curso de perfeccionamento.  Documento acreditativo do ingreso dos dereitos de exame, que incluirá nome, apelidos, número de identificación e proceso selectivo no que participa o interesado, e no seu caso, documentación xustificativa da condición de membro de familia numerosa no caso de non autorizar a consulta.2.5. De acordo co disposto na Ordenanza do Uso da Lingua Galega na Deputación da Coruña, publicada no BOP 186 de 29 de setembro de 2017, os aspirantes que desexen o texto das probas en lingua castelán deberán facelo constar na casilla habilitada na instancia. De non ser así, os cuestionarios das probas selectivas distribuiranse por defecto en galego.2.6. As persoas aspirantes cun grao de discapacidade igual ou superior ao 33% poderán solicitar adaptacións de tempo e/ou medios específicos para a realización das probas selectivas. Para estes efectos deberán facelo constar expresamente na instancia e achegar o Ditame técnico Facultativo emitido polo órgano técnico de cualificación do grao de discapacidade competente, que acredite as deficiencias permanentes que deron orixe ao grao de discapacidade concedido.3. Admisión de aspirantes. Rematado o prazo de presentación de solicitudes, a Presidencia da Corporación declarará aprobadas as relacións de persoas admitidas e excluídas, que se publicará no Boletín Oficial da Provincia, establecéndose un prazo de dez días a efectos de reclamacións. Aqueles que no prazo sinalado non subsanen os defectos xustificando o seu dereito a ser admitidos, serán definitivamente excluídos do proceso selectivo. Os errores na consignación de datos persoais rectificaranse de oficio ou a instancia do interesado en calquera momento do proceso selectivo. Logo de rematado o dito prazo, a Presidencia aprobará a relación definitiva de admitidos e excluídos e determinará o lugar, a data e hora de comezo do primeiro exercicio das probas selectivas, así como a relación nominal dos membros que compoñerán o Tribunal Cualificador, todo o que se publicará no Boletín Oficial da Provincia.4. Tribunal cualificador. O tribunal constará dun presidente/a, tres vogais e un secretario/a, que haberán de cumprir os requisitos sinalados no art.60, do Real decreto lexislativo 5/2015, do 30 de outubro, polo que se aproba o texto refundido da lei do Estatuto Básico do Empregado Público, e demais normativa aplicable. Os tribunais poderán dispoñer a incorporación aos seus traballos de asesores/as especialistas para as probas selectivas correspondentes, limitándose os ditos asesores/as a prestar a súa colaboración nas súas especialidades técnicas. Os tribunais terán a categoría e o dereito de percibir as contías correspondentes, de conformidade co disposto no R. D. 462/2002 e lexislación complementaria. As persoas que formen parte do tribunal deberán absterse de intervir cando concorran nelas dalgunha das circunstancias previstas no artigo 23 da Lei 40/2015, do 1 de outubro, de réxime xurídico do sector público e no artigo 59.2 da Lei 2/2015 de emprego público de Galicia. A presidencia do tribunal poderá solicitar ás persoas que formen parte do tribunal e ás que actúen como persoal asesor unha declaración expresa de non atoparse en ningunha das circunstancias reflectidas no parágrafo anterior. As persoas aspirantes poderán recusar aos integrantes do tribunal, de acordo co establecido no artigo 24 da Lei 40/2015, do 1 de outubro, de réxime xurídico do sector público. A actuación do tribunal axustarase ao disposto para os órganos colexiados na lexislación de procedemento administrativo.5. Desenvolvemento do proceso selectivo. Unha vez comezado o proceso selectivo, os anuncios de celebración das sucesivas probas, así como as puntuacións de cada exercicio expoñeranse no taboleiro de anuncios do pazo da Deputación Provincial e na páxina web da Deputación, con doce horas de antelación, como mínimo con respecto ao seu comezo, si se trata do mesmo exercicio, ou de vinte e catro horas, si se trata dun novo. O chamamento para cada exercicio será único. As probas terán carácter eliminatorio e na realización dos exercicios garantirase, sempre que sexa posible, o anonimato das persoas aspirantes. Os días das probas as persoas aspirantes deberán ir provistas de DNI ou de documento fidedigno que acredite a súa identidade. Para respectar os principios de publicidade, transparencia, obxectividade e seguridade xurídica que deben rexer o acceso ao emprego público, o tribunal establecerá e informará ás persoas aspirantes, con anterioridade á realización dos exercicios, dos criterios de corrección, valoración e superación que non estean previsto expresamente nestas bases. Unha vez que conclúan os procesos selectivos, o tribunal formulará a súa proposta á Presidencia da Corporación, para aprobar a lista correspondente, de conformidade co establecido no Regulamento regulador da selección de persoal funcionario interino e laboral temporal desta Deputación (BOP núm.151, do 02/07/2008). En todo o non previsto nestas Bases, estarase ao disposto no Regulamento regulador da selección de persoal funcionario interino e laboral temporal desta Deputación (BOP núm.151, do 02/07/2008) e na normativa de acceso dos empregados públicos vixente. Así mesmo, estas Bases, a posterior convocatoria do proceso e cantos actos administrativos se deriven dela, poderán ser impugnados polos interesados nos casos e na forma establecidos pola Lei 39/2015, do 1 de outubro, do Procedemento Administrativo Común das Administracións Públicas.6. Forma de selección. As probas selectivas constarán dos seguintes exercicios de carácter, todos eles, obrigatorio e eliminatorio: 1.º exercicio: consistirá na contestación dun cuestionario de 50 preguntas con 3 respostas alternativas, máis outras 5 preguntas de reserva sobre os temas do Anexo, nun tempo máximo total dunha hora e media. A puntuación será de 00,00 ata 15,00 puntos, sendo necesario para aprobar obter un mínimo de 07,50 puntos. Cada pregunta correcta obterá unha puntuación de 0,30 e cada pregunta incorrecta descontará 0,10 puntos. As preguntas non contestadas non descontarán.2.º exercicio: consistirá na resolución dun ou dous supostos prácticos relacionados coas materias do programa, nun tempo máximo de dúas horas. A puntuación será de 00,00 ata 15,00 puntos, sendo necesario para aprobar obter un mínimo de 07,50 puntos. Os supostos terán como obxeto levar a cabo as tarefas que desenvolven as funcións propias do posto obxeto da convocatoria, segundo as materias da Parte específica do Anexo e en relación coas seguintes habilidades necesarias para o desempeño do posto: – Manexo de programas de deseño, ilustración, maquetación e procesadores de textos (Adobe Creative Suite (Indesign, Ilustrator, Photoshop), e outros similares de uso común nese posto. – Deseño por ordenador tanto PC como MAC e operacións de maquetación, deseño gráfico e procesadores de textos. – Manexo de escáner, captura de imaxes, etc.3.º exercicio: consistirá na tradución dun texto do castelán ao galego e outro do galego ao castelán a proposta do tribunal, no tempo máximo total dunha hora. Estarán exentos de realizar este exercicio os aspirantes que acrediten posuír o curso de perfeccionamento ou o Celga 4, o que deberán acreditar presentando o certificado correspondente xunto coa instancia, segundo o disposto na Base Segunda. A cualificación será de apto ou non apto. TEMARIO Parte xeral: Tema 1.–A Constitución Española de 1978: principios xerais e estrutura. Dos dereitos e deberes fundamentais. Da organización territorial do Estado. Tema 2.–A Lei 7/1985, do 2 de abril, reguladora das bases do réxime local: disposicións xerais. A provincia. Disposicións comúns ás entidades locais. Tema 3.–Lei 39/2015, do 1 de outubro, do procedemento administrativo común das administracións públicas: dos interesados no procedemento; da actividade das administracións públicas: normas xerais de actuación; términos e prazos. Tema 4.–Lei orgánica 3/2018, do 5 de decembro, de protección de datos persoais e garantía dos dereitos dixitais: disposicións xerais. Principios de protección de datos. Dereitos das persoas. O Decreto lexislativo 2/2015, do 12 de febreiro, polo que se aproba o texto refundido das disposicións legais da Comunidade Autónoma de Galicia en materia de igualdade: Disposicións xerais; integración transversal do principio de igualdade nas actuacións da Administración xeral e do sector público autonómico de Galicia. As condicións de emprego en igualdade na administración pública galega. Tema 5.–A Lei 3/1983, do 22 de febreiro, de normalización lingüística de Galicia: uso oficial do galego. A ordenanza do uso da lingua galega na Deputación da Coruña (BOP núm.186, do 29 de setembro de 2017). Tema 6.–O Real Decreto Lexislativo 5/2015, do 30 de outubro, polo que se aproba o texto refundido da lei do estatuto básico do empregado público: Persoal ao servizo das entidades públicas: Clases de persoal. Dereitos dos empregados públicos: dereitos individuais e dereitos individuais exercidos colectivamente; dereito á xornada de traballo, permisos e vacacións. Deberes dos empregados públicos. Código de conduta. Parte específica: Tema 7.–Orixes do deseño. Art Nouveau, Cubismo, Futurismo, Dadaísmo, Surrealismo. Construtivismo, Arte Deco, De Stijl, Expresionismo Abstracto Tema 8.–Creatividade. Pensamento Creativo. Procesos. Etapas. Elementos. Factores. Técnicas. Instrumentos, tests, probas, brainstorming. Tema 9.–Manual de Identidade Corporativa. Logo, símbolo, marca. Aplicacións. Terminoloxia do deseño publicitario. Triestímulos. Cal é o valor que ten cada un. Diferentes aplicacións no deseño. Teoría e síntese. Tema 10.–Preimpresión. Ferramentas. Probas de cor. Filmación fotográfica e directo a prancha (Computer to Plate, CtP) A cor e a súa reprodución. Teoría da cor. Modos de cor. RXB. CMYK. Lab. Xestión da cor. Perfís de ICC. Densiometría. Colorimetría. Espectrofotometría. Corrección da cor. Técnicas de xeración de tricromía e negro. Cores directas. Formatos de arquivos de cor. Formatos de compresión de imaxes. Tema 11.–Compaxinación e maquetación. Programas de maquetación. Formatos de páxina e proporcións. Páxina mestra. Retícula base. Elementos da páxina. Elementos comúns a todas as páxinas. Xerarquía do texto. Exportación-importación de textos, imaxes e ilustracións. Tema 12.–Periféricos. Teclado, rato, tableta gráfica, escáner, cámara dixital. Monitor, impresora, plotter. Formatos de documentos (texto, imaxe, vídeo). Conexións e rede: ethernet, usb, wifi, bluetooth. Tema 13.–Edición de texto. Programas de edición de texto: Utilización e usos. Base principal. Persoais. Ferramentas. Maquetación. Edición avanzada. Organización do espazo de traballo Tema 14.–Creación e edición de imaxe. Conversión visual. Adaptación a un espazo. Formatos e modos. Fotografía. Nacemento, o daguerrotipo. Cámara estenopeica, analóxica, dixital. Soporte e emulsión. Velocidade. Tema 15.–Utilización dos filtros. As capas. Distintas ferramentas e uso. Expresión gráfica. Regras necesarias para un mellor resultado. Campo visual. Distintas aplicacións. Estímulos visuais. Principios nos que se basea. Diferentes efectos para lograr unha escena. Como se representan. Tema 16.–Visualización xeométrica. Usos en deseño gráfico. Composición modular. Composición a escala. Deseño xeométrico. Edición do deseño. Utilización e uso. Organización do espazo de traballo. Tema 17.–Normas de visualización da UE. Visualización por programas. Guías de imaxes. Preparación dunha acción. Documentos internos e documentos externos Tema 18.–A impresión. Impresión offset. Orixes da impresión offset. Tramado. Composto básico da impresión offset Tema 19.–O soporte da escritura: o papel. Evolución histórica. A fabricación. Tipos de papel (materiais, usos e formatos) Tema 20.–Tipografía. Escritura e alfabeto. Caligrafía e tipo. Clasificación tipográfica. Familias tipográficas. Fontes. Estilos. Partes do tipo. Estrutura e características das fontes dixitais. Utilización de fontes dixitais actuais Visibilidade. Lexibilidade. Función. Tema 21.–Medición de texto e espazos, tipometría. Medidas e unidades tipométricas. Relación entre corpo e mancha. Liña base. Intertetraxe (kerning), espaciado (tracking), interliñado. Relacións para unha boa lexibilidade. O tipómetro, medidas e aplicación. Tema 22.–Ortotipografía. Normas ortotipográficas. Normas ortográficas. Corrección ortográfica. Signos de corrección. Tema 23.–O pregado industrial. Tipos de máquinas pregadoras. Elementos das pregadoras. O pregado en rotativas. Tipos de pregados realizables en pregadora. Regulación da pregadora. O fendido. Trepado. Resistencia da fibra ao pregado. Capacidade de recuperación. Defectos. Sistemas de seguridade e de insonorización. Tema 24.–Encadernación e manipulado. Encadernación cosida e grampada. Encadernación mecánica e manual. Troquelado e estampación. O libro. Contidos. Cuberta. Maquetación. Deseño. Acabados de gran formato. Calidades. Tamaños recomendados. Tipos de materiais. Diferenzas de uso. Soportes impresores. Tema 25.–Dixitalización de imaxes. Tipos de orixinais de imaxe. Tipos e compoñentes do escáner. Calibración e aplicación de perfís de cor no escáner. Resolución de entrada e relación coa lineatura. Profundidade de píxel. Profundidade de bit. Ampliación e redución. Parámetros do software de escaneo e modificacións. Destramados. Tema 26.–Impresión dixital. Normalización de arquivos. Dato variable. Tipos de máquinas. Sistemas de impresión dixital. Soportes e materias primas. Relacións tipos de soporte e velocidade. Rexistro. Control da cor. Tipos de saídas. Tema 27.–Páxina web. HTML. Newsletter. Blogs. Banner. Pop up. Tema 28.–Principios de deseño en internet. A importancia do deseño en redes sociais. Marca persoal. Programas de deseño online gratuítos. Deseño para blogs. Deseño para Facebook, Twitter, Google+ e Pinterest ao detalle. Tema 29.–Plans de prevención e seguridade na empresa gráfica. Normativa. Identificación de riscos específicos no sector gráfico. Planificación da acción preventiva. Metodoloxía. Avaliación Tema 30.–Os dereitos de propiedade intelectual e industrial. Rexistro da propiedade intelectual. Entidades de xestión: copyright e copyleft. Propiedade industrial: os modelos e debuxos industriais e artísticos. Rexistro e procedemento rexistral. A presente resolución, que pon fin á vía administrativa, é susceptible de interposición de recurso potestativo de reposición perante o Presidente da Deputación, no prazo dun mes, a contar desde a recepción da notificación desta resolución, de acordo co establecido na Lei 39/2015, do 1 de outubro, do procedemento administrativo común das administracións públicas; ou directamente de recurso contencioso-administrativo no prazo de dous meses ante o Xulgado do Contencioso Administrativo da Coruña, de acordo coa Lei 29/1998, do 13 de xullo, reguladora da xurisdicción contencioso-administrativa. Todo iso, sen prexuízo de que se poida exercitar calquera outro recurso que se estime procedente.” A Coruña, a 2 de marzo de 2020. O presidente A secretaria Acctal. PDFR 26013 do 29/07/2019 O deputado Antonio Leira Piñeiro M.ª Amparo C. Taboada Gil